Dr. Sós Csaba orvos, mesteredző, egyetemi tanár, a magyar úszóválogatott szövetségi kapitánya 1957-ben született Egerben. itt töltötte kisgyermekkora egy részét és itt sajátította el az úszósport alapjait is.

Annak ellenére, hogy családjával viszonylag korán Budapestre költözött nem szakadt el teljesen Heves megyétől, Eger városától. Amennyire az ideje engedi, szívesen látogat Egerbe rokonokhoz, barátokhoz, illetve többször vesz részt a városban személyesen, elsődlegesen az úszósporthoz köthető szakmai programokon. Előadásai, baráti beszélgetései során büszkén idézi fel egri gyökereit, a városban eltöltött éveket, az egri úszósport sikereit és a benne rejlő lehetőségeket.

Dr. Sós Csaba, a legendás Széchy Tamás tanítványaként, már úszó pályafutása során isfigyelemre méltó eredményekkel büszkélkedhetett, többek között többször volt magyar bajnok, háromszor vett részt olimpián, kiemelkedő eredményt ért el az úszó- Európa-bajnokságon Jönköpingban ahol 400 m vegyesen bronzérmet szerzet, illetve az [1978-as úszó-világbajnokságon](https://hu.wikipedia.org/wiki/1978-as_%C3%BAsz%C3%B3-vil%C3%A1gbajnoks%C3%A1g) Nyugat-Berlinben ahol 400 m vegyesen ötödik helyezést ért el.

Kivételes úszó pályafutása után sem szakadt el a sporttól példaértékű módon tanult, képezte magát. Először a Testnevelési Főiskolán szakedzői szakon edzői oklevelet szerzett, majd tanulmányai folytatásaként a Semmelweis Egyetem, Általános Orvos Tudományi Karán szerzett diplomát. 1987-től a Testnevelési Főiskola munkatársa. PhD. tudományos fokozatát a Semmelweis Egyetem, Testnevelési és Sporttudományi Karán szerezte. Később az Úszás és Vízi sportok Tanszék tanszékvezetője lett. 2019-ben habilitált a Testnevelési Egyetemen, majd 2020-ban egyetemi tanár címet kapott.

Nemcsak elméleti, hanem a gyakorlati területen is kamatoztatta és fejlesztette tudását. Az 1980-as évektől edzősködött. Volt a Budapesti Spartacus edzője, az FTC úszó-szakosztályának vezetőedzője, a Magyar Úszó Szövetség edzőbizottságának tagja, majd a szövetség alelnöke. Jelenleg a magyar úszóválogatott szövetségi kapitánya. Gyakorlati és elméleti szakemberként számtalan alakalommal szinte a világ minden táján tartott és tart előadásokat. Kiváló, közkedvelt kifejezésmódja a bonyolult sportélettani, fizikai és pszichikai összefüggéseket a laikus számára is érthetővé teszi nem véletlen, hogy gyakran szerepel a televízióban és egyéb kommunikációs felületeken, mint riportalany vagy szakkommentátor. Szívesen említi interjúiban egri kötődését.

Dr. Sós Csaba érdemeinek elismeréseként Magyar Arany Érdemkereszt, a Magyar Éremrend Lovagkeresztjének díjazottja.

